Gert van Rooyen-ondersoek afgelasOpgrawings by Blythedale-strand in KwaZulu-Natal Foto: GB Jordaan (verskaf aan Maroela Media) ŉ Soektog na die oorskot van slagoffers van die pedofiel Gert van Rooyen op Blythedale-strand in KwaZulu-Natal is Donderdag afgelas. Maroela Media het vroeër berig Fokus het sowat 15 maande gelede opnuut met ’n ondersoek begin na die meisies wat deur Van Rooyen en Joey Haarhoff ontvoer is en nooit weer gesien is nie. Alet van Rensburg Wright, uitvoerende regisseur van Fokus, het aan Maroela Media gesê slegs beendere wat aan diere behoort, is gevind. Die polisie se honde-eenheid was ook op die toneel en twee groot uitgrawers is gebruik. Van Rensburg Wright het gesê daar is ŉ moontlikheid dat die stormwaterafvoerpyp, waar daar na die meisies se oorskot gesoek is, in duie kan stort. “Die gat is toegemaak, ons is baie teleurgesteld.” Sy het reeds met die families van die meisies kontak gemaak om hulle te laat weet dat die soektog afgelas is. “Ons is baie dankbaar dat die polisie ingestem het om te kom kyk en ondersoek in te stel. Ek wens ons het meer tyd en beter toerusting gehad,” het sy bygevoeg. Fokus saai Sondagaand om 18:00 op SABC2 ’n spesiale program hieroor uit. “Ek hoop dat iemand ná Sondagaand se program na vore sal kom met verdere inligting,” het Van Rensburg Wright bygevoeg. Van Rooyen en Haarhoff het tussen 1988 en 1990 meisies ontvoer. In Januarie 1990 is die 16-jarige Joan Booysen ontvoer. Sy kon egter kort daarna uit die paartjie se huis in Pretoria ontsnap waarna sy die polisie op hulle spoor gesit het. Van Rooyen en Haarhoff het dae later op die vlug geslaan toe hulle die polisie voor hul huis in Capital Park gesien het. Hulle het tot by die Apiesrivierbrug gejaag waar Van Rooyen glo eers vir Haarhoff en toe homself doodgeskiet het. Vandag, jare later, is daar steeds geen spoor van Tracey-Lee Scott-Crossley, Fiona Harvey, Joan Horn, Anne-Marie Wapenaar, Odette Boucher en Yolanda Wessels, wat almal ook deur Van Rooyen en Haarhoff ontvoer en vermoedelik vermoor is, nie.